## Martínez Mus reclama a la CHX que accelere els treballs de neteja del Túria per a avançar en la reconstrucció del parc natural

*** El conseller avisa que a este ritme les instal·lacions “continuaran impracticables” per Pasqua i dubta que les platges també puguen estar lliures de residus i canyes
* Martínez Mus ha avançat que es demolirà l’antic centre d’interpretació i es construiran nous guals inundables**

El conseller de Medi Ambient, Infraestructures i Territori, Vicente Martínez Mus, ha reclamat a la Confederació Hidrogràfica del Xúquer (CHX) que accelere els treballs de neteja i retirada de canyes en el domini públic hidràulic de la seua competència perquè puguen avançar les tasques de reconstrucció de les diferents infraestructures de l’entorn.

Martínez Mus ha assegurat que, encara que els primers treballs “van progressar a bon ritme”, ara s’han trobat amb “una lentitud que amenaça que les instal·lacions continuen impracticables per Setmana Santa i Pasqua”. “Si la CHX no fa el seu treball és molt complicat recompondre un dels espais més emblemàtics de les comarques del Camp de Túria i l’Horta Sud”, ha advertit.

El titular de Medi Ambient ha considerat la recuperació de les zones naturals “una prioritat”. “El Govern no solament ha d’actuar amb diligència en el Parc Natural del Túria, sinó també en tota la costa valenciana, ja que hi ha massa platges a on es continua acumulant tones de canyes i residus”, ha remarcat.

“A pesar d’este complicat context, des de la Conselleria continuem avançant amb la part que ens correspon i procedirem a la demolició de l’antic centre d’interpretació”, ha indicat el conseller. La Generalitat té en marxa un contracte d’emergència per import de 80.000 per a demolir l’edificació existent. Atés que es tracta d’un complex fet amb fusta, l’objectiu és reutilitzar part del material per a les tasques de reconstrucció del parc natural.

Així mateix, Martínez Mus ha incidit en el fet que “es pren nota de l’experiència de les inundacions per a adaptar les infraestructures a un nou context marcat pel canvi climàtic”. En este sentit, s’aposta per no reposar els ponts de fusta, que solen patir danys amb les avingudes, i en el seu lloc s’optarà per guals inundables que faciliten el pas dels vehicles de les brigades del parc.

De manera paral·lela, continuen els treballs de neteja ja iniciats, així com els primers treballs per a la rehabilitació de les rutes que s’han vist afectades per la catàstrofe, buscant en alguns casos trams alternatius.

Quatre de les sis rutes del parc natural van quedar pràcticament intransitables: la ruta roja (la Pea), la ruta blava (del Palmerar), la ruta verda (fluvial del Túria) i la ruta violeta (de l’Aigua). Les àrees d’ús públic del parc també van ser arrasades íntegrament. Espais com l’àrea de bany de Gestalgar i de la Pea, la platja fluvial de Bugarra, així com diverses àrees recreatives a Pedralba, Benaguasil, Riba-roja de Túria i la Presa de Manises han quedat inutilitzables. Els danys s’estimen en 21,5 milions d’euros.

Fecha: 12/02/2025